Per Ørum Jørgensen (KF), 2009-03-13:
Tak for det, formand.
Det er dejligt at være nået hertil efter over 4 års forhandlinger og drøftelser i Selvstyrekommissionen, at der nu ligger et lovforslag om selvstyreloven.
Jeg synes også, at der i den forbindelse er grund til at sige tak for samarbejdet til de danske medlemmer af Selvstyrekommissionen og selvfølgelig også til de grønlandske medlemmer af Selvstyrekommissionen.
Det har jo været nogle ret voldsomme diskussioner indimellem - det er klart - men jeg synes egentlig, at processen er foregået i en god og konstruktiv ånd.
En af de store opgaver i forbindelse med den her selvstyrelov - som jo er en naturlig konsekvens af, at hjemmestyreloven er udtømt for muligheder for, at Grønland kan fortsætte sin udvikling imod en stadig større grad af selvstændighed - er, at Grønland i højere grad skal have en selvbærende økonomi.
For sammen med begrebet selvstændighed hænger selvfølgelig også det faktum, at man skal være i stand til selv at afholde sine omkostninger og have en selvbærende økonomi.
Og de principper, som jo også er indgået i det kommissorium, som vi har arbejdet ud fra, mener jeg at vi med aftalen lever op til.
Hvis Grønland i fremtiden skal overtage et sagsområde, skal Grønland i modsætning til, som det er i dag, selv betale omkostningen for det sagsområde.
Det ved jeg at der i Grønland har været politisk modstand imod fra Demokraternes side, også i en heftig debat op til den folkeafstemning, der fandt sted i Grønland.
Man følte, at aftalen var for lukrativ for Danmark, fordi Grønland i fremtiden selv skal betale for de sagsområder, som de overtager.
Jeg synes, det er fair - også set i relation til hele selvstyreloven, hvis man ser den i sin helhed - at Grønland med en stadig større selvbærende økonomi i fremtiden selv skal betale for de udgifter, der er i forbindelse med de sagsområder, man overtager.
Vi har jo så haft en del diskussioner om råstofferne.
Jeg synes, det er ødelæggende for den her debat, for det konstruktive i den, at begynde at tale om beløb på baggrund af en eller anden artikel i Jyllands-Posten, der har været på et eller andet tilfældigt tidspunkt, altså om, at 10.000 mia. kr. er det, Grønland scorer med den her aftale.
Jeg synes ikke, det er fair i forhold til diskussionen.
Jeg synes, at vi skal være realistiske og ærlige og sige: I princippet er der ingen, der kan sige, præcis hvor stor værdi råstofferne udgør, og der er ingen, der kan sige, hvornår man kan høste en økonomisk gevinst af disse råstoffer.
Det ligger helt fast, og derfor er det ene bud lige så godt som det andet.
Og derfor er det en skævvridning af debatten, når man taler om beløb på 10.000 mia. kr., altså at det er det, der foræres væk i forbindelse med det her lovforslag.
Jeg synes, det er væsentligt for debatten, så man ikke får en skæv opfattelse af den.
Jeg synes så også, det er væsentligt at sige, at det altså ikke er sådan, at pengene springer ned i Hans Enoksens kasse i Nuuk lige i morgen.
Som GEUS og DONG Energy klart har sagt, vil der, fra man først finder en ressource, gå mindst 15 år, før man kan udnytte den til produktion.
Så der vil jo gå væsentlig flere år, årtier, før man vil have indtægter af den karakter. Når bloktilskuddet så er i nul - den dag, hvor indtægterne overstiger det beløb, vi betaler i bloktilskud - har det været væsentligt for os Konservative i hele den her proces at sige, at der så skal finde en forhandling sted.
Det blev måske negligeret lidt, men det har været væsentligt for os, at de politikere, der om 25, 30, 40 år har ansvaret, får mulighed ud fra den verden, de lever i, på det tidspunkt at træffe beslutning om, hvordan de økonomiske relationer mellem Danmark og Grønland skal være.
Jeg tror, at hvis man bare ser på, hvordan verden ændrer sig økonomisk på 5 år, er det fornuftigt, at vi ikke her i 2009 skal træffe beslutninger, der rækker så langt ud i fremtiden, men at man så tager det forhold, forholdet mellem Danmark og Grønland, op til revision og laver aftaler om de deraf følgende økonomiske relationer.
Jeg synes, det også er væsentligt for debatten, at der selvfølgelig er nogle økonomiske sammenhænge mellem Danmark og Grønland, også på det tidspunkt, og der kigger man så på, hvordan verden ser ud til den tid.
Så det er ikke noget med, at vi forærer noget væk, hvad jeg jo har hørt fra Dansk Folkepartis side i den her sammenhæng.
Nej, vi forhandler mellem Danmark og Grønland den dag, hvor bloktilskuddet er i nul.
Der finder en forhandling sted, og det er fornuftigt, at de politikere, der har ansvaret på det tidspunkt, foretager denne forhandling.
Jeg synes så, at det er relevant at underbygge det, som også Venstres ordfører var inde på, at der også påhviler Grønland et stort ansvar ikke bare i dag, men ikke mindst i forhold til, at man nu får muligheden for stadig større selvstændighed.
Det, der er væsentligt for mig at sige, er, at det jo stadig væk er Danmark, der i internationale sammenhænge, når det gælder vores udenrigspolitik og sikkerhedspolitik, hæfter og har ansvaret.
Grønland har så ansvaret for at leve op til de internationale regler og de konventioner, som Danmark tiltræder på rigets vegne.
Jeg synes, det er relevant i forhold til den aktuelle diskussion om, hvorvidt Grønland overtræder FN's børnekonvention - en debat, som jo har kørt med stadig større styrke igennem de seneste uger - at sige, at Grønland skal løfte det ansvar af hensyn til Grønlands omdømme, af hensyn til Danmarks omdømme og ikke mindst af hensyn til de børn, der går sultne i seng.
Jeg er så glad for det svar, vi har fået fra velfærdsministeren på det spørgsmål, som er stillet gennem Grønlandsudvalget, hvor der står, at hjemmestyret er undergivet de forpligtelser, der følger af traktater og andre internationale regler, som til enhver tid er bindende for riget.
Ifølge § 10, stk. 3, i hjemmestyreloven kan regeringen pålægge hjemmestyret at foretage de foranstaltninger, der er nødvendige for at sikre overholdelsen af internationale regler.
Jeg vil godt sende det signal i dag, at hvis ikke Grønland lever op til de regler, at hvis ikke Grønland lever op til FN's børnekonvention, er det i hvert fald De Konservatives udgangspunkt, at vi vil pålægge Grønland at bringe de ting i orden.
Jeg synes, det er relevant også at nævne i den forbindelse.
Men jeg er positiv og optimistisk med hensyn til Grønlands fremtid
Her har man muligheden for at udfylde rammerne, og det er jeg sikker på at man også vil tage hånd om på en ansvarlig og god måde og dermed også sikre vækst i Grønland.